**ሕቶ ሰብ፡ ስለምንታይ?**

ዎ እግዚኣብሄር፣. . . . . ስለምንታይ ኣበሳ እተርእየኒ (ዕንባቆም 1፡3)

(ዕንባቆም 1፡2)

(መሳ. 6፡13)

ኦዘሎ

እዚኣ ካልኣይቲ ክፍሊ ሕቶ ሰብ እያ። እታ እታ ቀዳመይቲ ክሳዕ መዓስ ትብል ነይራ ሕጂ ኣብዛ ካልኣይቲ ክፋል ድማ ሰብ ፍጥር ካብ ዝብል ሒዙ ንኣምላኽ ካብ ዘቕርቦም ሕቶታትን ወይ ናብ ኣምላኽ ዝጠርዖም ጥርዓናትን ካልኣይቲ ክንርኢ ኢና። ኣብ ጸጽባሕ እነንብቦ መጽሓፍ ቅዱስና ድማ ነዚ ኣርእስቲ እዚ ህያው ምስክርና እዩ። ሰብ ኣብ ሓድሽ ኪዳን ይንበር ኣብቲ ቀዳማይ ኪዳን ፤ ኣገልጋሊ ይኹን ኣማኒ ብዘየገድስ በዚ ሕቶ እዚ ዘይትንከፍ ኣሎ ኢለ ኣይኣምንን።

ንኣርእስትና ከምቲ ኣብታ ቅድሚ እዚኣ ዝርኣናዮ ነብዪ ዕንባቆም ክንወስድ ኢና። ኣብቲ ንሱ ዝነበረሉ ዘመን ሕሰምን ዓመጽን ምዝራፍን ኣብ ቅድሚ ዓይኑ ነበረ። ሕጊ ደኺሙ ፍትሒ ዘቢሉ ዓመጽ በዚሑ፡ እቲ ድኻ ንዳኛ ዘቕርበሉ ታሕዚ ስለዘይነበሮ ፍርዲ ቀኒኑስ እቲ ድኻ ፍትሒ ስኢኑ። ከምቲ ኣብ መብዛሕትኡ እምነታት ዝእመኖ ኣምላኽና ዘይጥየቕ ዘይሕተት ውልቀ መላኺ ጌርና ክርርእዮ የብልናን። ከመይሲ ባዕሉ “ ሽዑ ምጹ እሞ *ንሓድሕድና ንማጐት፡* ይብል እግዚኣብሄር፡ ሓጢኣትኩም ከም ጁዂ እኳ እንተ ቔሔ፡ ከም በረድ ክጽዕዱ ከም ዝዋውዕ እኳ እንተ ቔሔ ከም ጻዕዳ ጸምሪ ኪኸውን እዩ“ እዩ ዝብል። (ኢሳ. 1፡18)

ነብዪ ዕንባቆም ከም ነብዪ ኣፍ እግዚኣብሄር ዘይኮነስ ከም ካህን ኣፍ ህዝቢ ኮይኑ ኣብ ቅድሚ ኣምላኽ ቀሪቡ ነቲ ዝርእዮ ዝነበረ ኩነታት“ ***ስለምንታይ*** “ ኢሉ ሓቲትዎ። ነታ ክፍሊ ጽሑፍ እንተደኣ ጽቡቕ ጌርና ነቢብናያ ከምታ ቀደመይቲ ሕቶኡ ሕጅውን እግዚኣብሄር በቲ እቲ ነብዪ ዝጽበያ መገዲ ዘይኮነስ ብመገዱ ክምልሰሉ ንርኢ። ነታ ***ስለምንታይ*** ዝበላ ሕቶ መልሳ “ ብዛዕባ እቲ ኽትዔይ ንሱ እንታይ ከም ዚዛረበንን ኣነ እንታይ ከም ዝመልሰሉን ተጠንቂቐ ኽርእስ፣ ኣብቲ መሓለውየይ ደው ክብል፣ ኣብ ልዕሊ ግምቢውን ክቐውም እየ ” ብምባል መሊሹ(2፡1)።

ኣብ ህይወት ምላሽ ዘይንረኽበሎም ኣዝዮም ብዙሕ ሕቶታት ኣለዉ። ገሊኦም ገጽ ጎይታ ብኻልኣይ ምጽኣቱ ምስ ተገልጸ ኢና ምላሽ ንረኽበሎም። ኣብነት ኣብ ግብ. 12 ያዕቆብን ጴጥሮስን ብምኽያት ወንጌል ምስፋሕ ተኣሲሮም። ያዕቆብ ሄሮዶስ ሰይፍዎ። ቀዳማይ ሰማእት ሃዋርያት ድማ ኮይኑ። ጴጥሮስ ግና ብተኣምራት ካብ ቤት ማእሰርቲ ወጺኡ። ስለምንታይ? ነዚ ጽቡቕ ምላሽ የብልናን። ኣብ ራእይ 21፡4 “ ኣምላኽ ከኣ ንብዘሎ ንብዓት ካብ ኣዒንቶም ኪደርዝ እዩ። “ ብምቕጻል “. . . ብምጻል “ ድሕሪ ደጊምውን ሓዘን፡ . . . ኣይክኸውንን እዩ “ ዝብል ቃል ኣሎ። እዚ ሓዘን እዚ ኣብ ምድሪ ከሎና ዝነበረና ምላሽ ዝሰኣናሎም ሕቶታት ህይወት ጎይታ “ እቲ ከምኡ ዝኾነ ኣነ እየ ገይረዮ ከመይሲ ናብዚ ሕጂ ዘሎኻዮ ክብሪ ከይትኣቱ ዝኸልኣካ ስለዝነበረ ኣነ ድማ ኣብዚ ክስእነካ ስለዘይደለኹ እዩ “ ምስ በለና በቲ ምላሽ ካብ ሓጎስ እተላዕለ ክንነብዕ ኢና። ንሳ ንመወዳእታ እያ! እቲ ምንታይ ድሕሪኣ ሓዘን ኣይኪኸውንን እዩ።

ስለምንታይ ኢልና ንዝሓተትናዮ ሕቶ ምላሽ እንተዘይረኸብና ምላሽና ከም ዕንባቆም “ ኦም በለስ ኣይክትዕምብብን፣ ኣብ ኣታኽልቲ ወይኒ ፍረ ኣይኪህብን፣ ፍረ ኣውሊዕ ኪጠልም፣ ግርሁ ምግቢ ኣይኪህብን እዩ፣ ኣባጊዕ ካብ ደምበ ኺጠፍኣ፣ ኣሓውን ኣብ ደምቤታት ኪሰኣና እየንኣነ ግና ብእግዚኣብሄር ባህ ክብል፣ ብኣምላኽ ምድሓነይ እልል ክብል እየ። “ (ዕንባቆም 3፡17ን18ን) ክኸውን ጎይታ ይርድኣና።